Након победе у бици код Аргинуских острва Конон је са својом флотом успоставио базу у Самосу. Лисандар је обновио спартанску флоту и успео је да успостави базу на Хелеспонту у Абиду, одакле је нападао стратешки значајан Лампсак. Претила је опасност да Лисандар блокира трговачке путеве и снабдевање Атине житом. Атињани су 405. п. н. е. одредили да Конон и Филокле заједнички деле заповедништво над флотом у Хелеспонту. Атинска флота успоставила је базу у Сесту. Пошто су настојали да буду близу Лисандра успоставили су логор на плажама ближе Лампсаку на месту званом Егоспотам. Та локација није била добра, јер није било луке, а било је и отежано снабдевање. Свакога дана атинска флота би излазила у борбеном распореду и чекала би пред луком у Лампасаку изазивајући Лисандра на битку. Пошто спартанска флота не би изашла у бој атинска флота би се вратила у своју базу. Алкибијад је саветовао Конону и Филоклу да промене положај логора. Алкибијад је од њих тражио удео у заповедништво обећавајући подршку Трачана. Конон и Филокле одбили су Алкибијадову помоћ, па се Алкибијад вратио кући. Атинска флота је свакога дана испловљавала и изазивала Лисандра на битку, али спартанска флота није излазила. Једнога дана Лисандар је испловио са својом флотом управо када је сазнао да су се Атињани искрцали и да ручају. Када се примакла спартанска флота Конон је дао сигнал да сви пожуре на своје бродове. Међутим било је већ касно, па је Лисандар изненадио је и заробио целу атинску флоту на плажи. Тада је заробио готово целу флоту и 3.000 Атињана. Побегло је само 10 бродова, укључујући и Конона. Конон се након губитка целе атинске флоте бојао да се врати у Атину. Побегао је на Кипар са укупно девет бродова код свог пријатеља краља Евагоре. Евагора је тада контролисао Кипар.